Tisztelt Elnök Úr, Hölgyeim és Uraim, Kedves Barátaim!

Felemelő érzés egy ilyen jeles pillanatban pohárköszöntőt mondani. Ez korábban rendre Dudich Bandinak volt hozzá méltó tiszt. Mint tudjuk Ő az elmúlt évben eltávozott közülünk. A testet eltemettük, a lélek az maradt, itt, köztünk.

Több mint két évtizede, hogy a Magyarhoni Földtani Társulatban három kuruc, meg egy kurucka összehajolt. Zászlót bontottak. Legyen nemzetegyesítés, legalább a földtudományokat művelő szakemberek között! Legyen világtalálkozó! A millecentenárium ünnepe 1996-ban, Szent István napja erre pompás alkalom volt. Hamar kiderült, a földrajzos kollegák ugyanezen dolgoztak. Sorban csatlakoztak hozzánk a geofizikusok, a térképészek, a karszt-és barlangkutatók, végül még a Föld légkörének tudósai is. Egymásra találtunk. Hozta mindenki a saját szakterületéről a tudományát. Volt mit tanulnunk egymástól, az elmúlt 12 találkozás során. Volt, amit meg nem kellett tanulni. Az elkötelezettséget, a munkánk szeretetét, meg a tudás tiszteletét.

Pécs városa és a Pécsi Tudományegyetem 2006-óta most már másodszor ad otthont nekünk. A vendéglátó gazdához csatlakozott a Duna-Dráva Nemzeti Park. De jó ötlet! Ne hagyjuk már, hogy természeti kincseink ésszerű kihasználása és a természet védelme közötti vitát laikusok döntsék el hatalmi szóval, mint ahogy az Bős-Nagymaros, vagy a magyar bauxitbányászat esetében történt milliárdos károkat okozva a nemzetnek.

Sophianae, Quinque Ecclesiae, Fünfkirchen városának történelme az ókeresztény sírkamráktól (IV. sz.) kezdve, a Szent István alapította püspökségen, a gótikus alapokon álló székesegyházon (XI-XII. sz.) át az első magyar egyetem alapításán túl (XIV sz.), a reneszánsz eszmeiség otthonán (XV sz.), majd a török hódoltság épített emlékein keresztül (XVI sz.) a szecesszió csodás ékköveit előállító Zsolnay gyárig (XIX-XX sz.) vezet. A Pécs környéki kőszénbányászat jelentős mértékben hozzájárult a hazai ipari forradalom sikeréhez (XIX sz.), a két vesztes világháború követően pedig a gazdaság újjászületéséhez. Az 50-es években induló urán bányászata is az ország- és ezen belül Pécs javát szolgálta. Méltán lett Pécs, 2010-ben, Európa kulturális fővárosa.

Meg kell említeni, hogy volt ennek a városnak egy püspöke: János, a Cezmicei, aki pannóniai polgár gyanánt hozta Itáliából a reneszánsz eszmét . Azt a felismerést, ami először Petrarca szemét nyitotta meg a természet szépségének meglátására. Ő volt az, aki szonettjeiben füvek, fák, virágok, a fenséges Pó folyó szépségét megénekelte. Itáliából Janus Pannonius magával hozta a közösség elsősége helyére lépett egyén alkotó szerepét. Az egyéniség termető erejének fontosságába vetett hitet. Azt a hitet, ami a világ boldogabb felén még ma is a fejlődés motorja. Ezt a felismerést tükrözi ismert epigrammája:

***„Eddig Itália földjén termettek csak a könyvek,***

***S most Pannónia is ontja a szép dalokat.***

***Sokra becsülnek már, a hazám is büszke lehet rám,***

***Szellemem egyre dicsőbb, általa híres e föld.”***

Szilárd meggyőződésem, hogy Jánosnak, annak a pannóniainak a lelke hatja most át ezt a társaságot. Hisz mi mindannyian hisszük és valljuk magunkról, hogy a Hungeo által „szellemünk egyre dicsőbb, általa híres e föld”. Legyen is úgy!

Van ennek a büszke városnak egy világhódító szülöttje is: Vásárhelyi Győző. Ezek a Győzők, meg Viktorok, arról nevezetesek, hogy ők meg vannak arról győződve, hogy győzelemre születtek. De azért lehet csak egyszerűen egy bölcs és győztes üzenet is. Az opart művészet megteremtője, - akit Vasarely néven ismert meg a világ – azt üzeni, hogy a dolgok nem mindig azok, aminek látszanak, hogy mi micsoda az meg leginkább attól függ, hogy milyen aspektusból nézzük. Ez a tudományművelők számára a művészet eszközével történő üzenet, a közös megértés kulcsa, ha belátjuk, hogy egye-egy állítás igazsága sokszor csak látószög kérdése. Tudományos megállapításainkat úgy kezdjük: „ahogy én látom…”

Aztán itt vannak ezek az évfordulók. Ezekről is emlékezni kell. Fel lehet ugyan tenni a kérdést, hogy „a „régi kor árnya felé visszamerengni mit ér?” Hát azt éri, ha nem ismerjük a múltunkat, akkor nem értjük a jelenünket, ha nem értjük a jelenünket nem tudjuk a jövőnket megalapozni, azaz nem tudunk hatni, alkotni, gyarapítani, amitől aztán a haza végül majd csak valahogy fényre derül.

650 ével ezelőtt alapítottak itt Pécsen egy egyetemet. Igaz nem sokáig élt. A kérdésre nem kapunk választ. Az alapítás helyszínének kiválasztása, az már Pécs városának érdeme. Meg az is. hogy otthont adott az eltékozolt országrészekből menekülő pozsonyi egyetemnek.

Mint elhangzott szép és tartalmas előadásban, az 500 évvel ezelőtt született reformáció, mint a reneszánsz, szintén megújulást hozott Pannóniába. Ennek kapcsán említsük meg azt is, hogy néhány hónap múlva lesz 350 éves fordulója annak, hogy Tordán az Erdélyi Fejedelemség területén, a világon először magyar földön mondták ki és iktatták törvénybe a lelkiismereti szabadságot, a vallások szabadságát azon a címen, hogy a „hit az Isten ajándéka”. Hiszem és vallom, a magyar történelem egyik legdicsőségesebb napja, amit Nyugat is elismert azzal, amikor a genfi reformátorok falánál, a neves prédikátorok közé Bocskai alakját is elhelyezte. Egyetlen a szoborcsoportban, aki kardjára támaszkodva emelt fővel áll a szerényen lehajtott fejű tudós hitterjesztők között. Erdély adott otthont még a Krisztus isteni voltát tagadó unitáriusoknak, végül pedig még a tragikus sorsú szombatosoknak is. Otthont adni a jó szándékú üldözöttnek Krisztusi tanítás, nemes cselekedet. Erdély a protestáns világ számára a szabadság földje lett.

A Hungeo társasága az értelmiség teljes keresztmetszetét képviseli, a vidéki tanítótól, az ipari szakértőkön keresztül felfelé az egyetemi tanárokig, akadémikus tudósokig. Itt most mi együtt vagyunk, itt most mindenki egyenlő. Mégis engedjék meg nekem, hogy a pálmát a határon túli magyar – különösen a szórványban tanító – földrajztanárnak adjam, mert ő az, aki már csak tudja, hogy magyarnak lenni nem csak emelt fővel viselendő sors csupán, annál sokkal több: az maga a küldetés.

Ezekkel a gondolatokkal zárom pohárköszöntőmet. Köszönet a Szervezőknek, éljenek házigazdáink, éljenek lelkes vendégeik, éljenek azok is, akiknek itt lenne a helyük, de nincsenek. Éljenek a misszionáriusok, vivát Hungaria!